钦定古今图书集成/历象汇编/乾象典/第029卷 > 《白虎通》 > 《日月》
## 钦定古今图书集成/历象汇编/乾象典/第029卷 > 《白虎通》 > 《日月》

“天左旋，日月五星右行何？日月五星比天为阴，故右
行。右行者，犹臣对君也。”《含文嘉》曰：“计日月，右行也。刑
德放日月东行，而日行迟，月行疾何？君舒臣劳也。日
日行一度，月日行十三度十九分度之七。”《感精符》曰：
“三纲之义，日为君，月为臣也。日月所以悬昼夜者何？
助天行化，照明下地。故《易》曰：‘悬象著明，莫大乎日月’。”
日之为言实也，常满有节；月之为言阙也，有满有阙也。所以有阙何？归功于日也。八日成光，二八十六日
转而归功，晦至朔旦，受符复行。故《援神契》曰：“月三日
成魄也。”所以名之为星何？星者，精也，据日节言也。一
日一行，适行一度，一日夜为一日，剩复分天为三十
六度，周天三百六十五度四分度之一。日月径千里
也。所以必有昼夜何？备阴阳也。日照昼，月照夜，日所
以有长短何？阴阳更相用事也。故夏节昼长，冬节夜
长。夏日宿在东井，出寅入戌；冬日宿在牵牛，出辰入
申。月大小何？天道左旋，日月东行，日日行一度，月日
行十三度，月及日为一月，至二十九日未及七度，即
三十日者过行七度。日不可分，故月乍大小，明有阴
阳。故《春秋》曰：“九月庚戌朔，日有食之”，“十月庚辰朔，日
有食之。”此三十日也。又曰：“七月甲子朔，日有食之”，“八
月癸巳朔，日有食之。”此二十九日也。月有闰馀。《何周
天》三百六十五度四分度之一岁十二月，日过十二
度，故三年一闰，五年再闰，明阴不足阳有馀也。故谶
曰：“闰者阳之馀。”